भारतीय परम्पराएं खुले संवाद से ही विकसित हुई थीं
राजीव मल्होत्रा लेखक और विचारक rajivmalhotra2007@gmail.com यह तो बहुत लोग जानते हैं कि बाबासाहेब आम्बेडकर ने दलितों के उत्थान के लिए बौद्ध धर्म को अपनाया था। परंतु जिसे व्यापक रूप से नहीं समझा जाता, वह बात यह है कि उन्होंने बौद्ध धर्म के मूल सिद्धांतोंRajeev Malhotra's column - Indian traditions developed through open dialogue
यह तो बहुत लोग जानते हैं कि बाबासाहेब आम्बेडकर ने दलितों के उत्थान के लिए बौद्ध धर्म को अपनाया था। परंतु जिसे व्यापक रूप से नहीं समझा जाता, वह बात यह है कि उन्होंने बौद्ध धर्म के मूल सिद्धांतों में परिवर्तन भी किया था और उसे उसके आध्यात्मिक केंद्रबिंदु से हटाकर एक सामाजिक-राजनीतिक रूप दिया था। इसको प्राप्त करने के लिए उन्होंने कर्म सिद्धांत और ध्यान-साधना, जो कि बुद्ध के उपदेशों के अभिन्न अंग हैं, को हटा दिया। इससे वे इसे हिन्दू धर्म से भिन्न बता सके।
गांधी के जाति संबंधी दृष्टिकोण से खिन्न होकर आम्बेडकर हिन्दू धर्म को अस्वीकार करना चाहते थे, परंतु उन्होंने और दृढ़ता से ईसाइयत और इस्लाम को अस्वीकार किया। आम्बेडकर इस विषय में अटल थे कि भारतीयों को ईसाइयत अथवा इस्लाम में से किसी को भी नहीं अपनाना चाहिए, क्योंकि ये धर्म भारतीयों के लोकाचार और मुख्य मूल्यों के अनुकूल नहीं थे।
आम्बेडकर ने साम्यवाद को भी स्पष्ट रूप से अस्वीकार किया था। उनकी देशभक्ति का अन्य एक उल्लेखनीय उदाहरण यह था कि अमेरिका और ब्रिटेन में उच्च शिक्षा के पश्चात वे अपनी राष्ट्र-निर्माण की आकांक्षाओं पर कार्य करने के लिए वहां से भारत लौट आए। उन्हें अपने सुधारवादी विचारों का समर्थन विदेशी भूमि में रहकर करना रुचिकर नहीं लगा।
दुर्भाग्यवश, आम्बेडकर बौद्ध धर्म के अपने परिवर्तित रूप को सम्पूर्ण रूप से कार्यान्वित करने और यह प्रदर्शित करने के लिए कि उनका नया धर्म उनके अनुयायियों के उत्थान में सफल होगा, अधिक दिनों तक जीवित नहीं रहे। उनकी मृत्यु के उपरांत, उनके अनुयायियों में वह सृजनात्मकता और नेतृत्व नहीं था, जो उनके पथप्रदर्शक विचारों को आगे बढ़ाता। आजकल सृजनात्मक नेतृत्व की इस रिक्तता को पश्चिमी अकादमियों द्वारा भरने का प्रयास किया जा रहा है। परंतु अश्वेत अमरीकियों तथा वोक आंदोलन के साथ गठबंधन करना आम्बेडकर के देशप्रेम के साथ विश्वासघात है।
पश्चिमी अकादमियों ने हिन्दू धर्म और अधिक व्यापक रूप से भारतीय सामाजिक और सांस्कृतिक मूल्यों के विरुद्ध अभियान छेड़ रखा है, जिससे भारत की अखंडता और संप्रभुता संकट में है। हार्वर्ड यूनिवर्सिटी के सूरज येंगड़े तो शंकराचार्य पर अनेकों भिक्षुओं की हत्या का आरोप तक लगाते हैं। वे कहते हैं कि बुद्ध को इस भूमि से दूर हटाने के लिए आक्रमण और प्रहार हुए।
उनके अनुसार, हिंदुओं ने बौद्ध मंदिरों और विहारों को अपवित्र किया और तथाकथित आक्रामक ब्राह्मणवादी व्यवस्था के आक्रमणकारी राज्यों द्वारा सामूहिक रूप से भिक्षुओं की हत्या की गई। किसी भी प्रमाण के बिना वे कहते हैं कि जब भारत में बुद्ध की चेतना जगी, तब वे वैदिक जाति व्यवस्था के लिए सबसे बड़े संकट बने।
बुद्ध ने कई जनजातियों- जिन्हें अंततः अस्पृश्य घोषित कर दिया गया था- को धम्म का अंश बनने का प्रस्ताव दिया। परंतु येंगड़े यह अनदेखा करते हैं कि हिन्दू और बौद्ध, दोनों ही भारतीय परम्पराएं, विशेषज्ञों के बीच खुले और निष्पक्ष वाद-विवाद के कारण पनपी और विकसित हुईं। उस समय किसी प्रकार की कैन्सल कल्चर नहीं थी। सभी मतों के भारतीय किसी रूढ़ि अथवा राजनीतिक शत्रुता से ग्रस्त होने के स्थान पर युक्तिपूर्ण तर्क देने के द्वारा प्रतिष्ठित हुए।
वोकइज़्म के अमरीकी दल के साथ गठबंधन, हार्वर्ड के संभ्रांत वर्ग में सदस्यता और अमरीका में भारत का विघटन करने वाले गुट में भागीदारिता, भारत में वास्तविक बौद्ध धर्मियों के लिए चिंता का विषय होना चाहिए। उन्हें पश्चिमी पूर्वग्रहों को और अधिक घुसपैठ करने देने तथा भारत की महान आध्यात्मिक परंपराओं और विश्व को दिए उपहारों में से एक का अपहरण करने देने से पहले, इसे रोकना चाहिए।
(ये लेखक के अपने विचार हैं)